贈九華程兄
作者：劉宰
朝代：宋

paragraphs: 君家九華山，山翠常在目。
雞犬聲相聞，山腰幾隣曲。
本固枝葉蕃，無若君之族。
當年紫橐翁，一念要親睦。
俸餘不自有，買田徧谿谷。
計口給之食，昏旦常陸續。
吉凶更資助，常使有餘畜。
只今大江南，盛事君家獨。
君歸廣此意，勝處新卜築。
周遭植名花，中間敞家塾。
少長驅之學，毋間親疏屬。
庶幾子又孫，更衍無窮福。
亦使紫橐翁，百世流清馥。